Sug van verligting ná inhegtenisnemingMia Heuer by haar ma, Marietha Willemse. (Foto: Verskaf) “Dit voel of iets van my bors afgeklim het. Ek kan weer my deure oopmaak en asemhaal,” sê Mia Heuer nadat ’n verdagte vir die moord op haar ma, Marietha Willemse, uiteindelik in hegtenis geneem is. “Dit was ŉ lang ses maande om te wag. Ses maande en vier dae,” vertel Heuer nadat die verdagte vandeesweek met behulp van ’n private speurder op Wepener in die Vrystaat in hegtenis geneem is. Heuer is Donderdagoggend die nuus van die inhegtenisneming meegedeel. “Ek is ontsettend verlig… Nou hoop ons net die Suid-Afrikaanse regstelsel gaan hul werk doen.” Die verdagte, ’n burger van Lesotho, sal Maandag in die Mosselbaai-landdroshof verskyn op aanklag van moord, huisbraak en diefstal. Mia Heuer by haar ma, Marietha Willemse. (Foto: Verskaf) Heuer sê sy het nog nie besluit of sy die eerste hofverskyning van haar ma se vermeende moordenaar gaan bywoon nie. Sy sal wel beslis vorentoe die saak bywoon in die hoop dat geregtigheid geskied. Heuer was op haar wittebrood toe haar ma in Junie vanjaar grusaam op die Pinnacle Point-landgoed in Mosselbaai vermoor is. Haar pa, Johannes, het tydens die aanval verskeie steekwonde opgedoen en het ná die aanval hospitaalbehandeling ontvang. Die 86-jarige wewenaar ly aan Alzheimer se siekte en demensie. Die egpaar is op 4 Junie in hul dogter se huis op die landgoed oorval terwyl sy op haar wittebrood was. Die egpaar se huis is reg langs hul dogter se huis op die landgoed geleë en hulle het ŉ ogie langsaan gehou.